28. maj 2024

**Nye ledere på Tradium**

**To nye ansigter har i foråret overtaget ledelsen af Tradiums transport- og logistikuddannelser, mureruddannelse samt skolens virksomhedskonsulenter.**

**Gorm Vestergaard er ny uddannelsesleder for Tradiums murere samt transport- og logistikuddannelserne i Randers.**

Gorm Vestergaard, der er bosiddende i Randers, er den 15. marts tiltrådt som ny uddannelsesleder for uddannelsesområderne murer samt transport og logistik hos Tradium. Gorm kommer senest fra en stilling som uddannelseschef på TechCollege i Aalborg og har mere end 25 års erfaring som personaleleder – blandt andet gennem ansættelser hos Viktech, Siemens Wind Power og Manpower Group Denmark.

Gorm får blandt andet ansvaret for den faglige og pædagogiske udvikling samt ledelse af uddannelserne og ansvaret for at sikre et fortsat tæt samarbejde med områdernes samarbejdspartnere, herunder det lokale uddannelsesudvalg, faglige organisationer, virksomheder og andre skoler.

**Thomas Boll Matthiesen er ny centerchef på Tradium Ring Djursland og leder af Tradiums virksomhedskonsulenter.**

Thomas Boll Matthiesen er pr. 1. april ansat som ny centerchef på Tradium Ring Djursland og skal derudover varetage ledelsen af Tradiums virksomhedskonsulenter.

Thomas, der er bosiddende i Egå, er uddannet cand.merc. og har solid erfaring på lederniveau fra ansættelser i blandt andet NRGI, Siemens Gamesa, Norlys og Difko, hvor han har siddet med ansvaret for udvikling og etablering af salgsorganisationer samt ansvaret for eksekvering i disse. Derudover har Thomas tidligt i sin karriere været underviser hos Erhvervsakademi Dania i Hobro samt på Aarhus Business College.

På Tradium får Thomas ansvaret for det opsøgende konsulentarbejde, den pædagogiske udvikling på sine uddannelsesområder samt ledelse og udvikling af Tradium Ring Djursland – herunder at sikre et fortsat tæt samarbejde med afdelingens samarbejdspartnere.

**Om Tradium**

”Tradium, Erhvervsskole og -gymnasier, Randers” er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 430 medarbejdere og underviser ca. 2.600 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk